Rapport Finali tal-Uffiċjal tas-Seduta (1)

Trasportaturi Marittimi tal-Karozzi

(AT.40009)

(2018/C 314/08)

Fit-12 ta’ Ottubru 2016, il-Kummissjoni fetħet proċedimenti skont l-Artikolu 11(6) tar-Regolament tal-Kunsill (KE) Nru 1/2003 (2) u l-Artikolu 2(1) tar-Regolament (KE) Nru 773/2004 (3) kontra l-ħames impriżi li ġejjin: MOL (4), “K” Line (5), NYK (6), l-impriża WWL u EUKOR (7) u CSAV (8) (flimkien imsemmija bħala “l-partijiet”).

Wara d-diskussjonijiet ta’ riżolviment u s-sottomossjonijiet ta’ riżolviment f’konformità mal-Artikolu 10a(2) tar-Regolament (KE) Nru 773/2004, fit-8 ta’ Diċembru 2017 il-Kummissjoni adottat Dikjarazzjoni ta’ Oġġezzjonijiet (“DO”) indirizzata lill-partijiet. Skont id-DO, il-partijiet ipparteċipaw fi ksur uniku u kontinwu tal-Artikolu 101 tat-TFUE u l-Artikolu 53 tal-Ftehim taż-Żona Ekonomika Ewropea (“ŻEE”), li kkonsista fil-koordinazzjoni ta’ prezzijiet, l-allokazjoni ta’ klijenti u l-iskambju ta’ informazzjoni kummerċjalment sensittiva fir-rigward ta’ trasport f’baħar fond ta’ vetturi bil-mutur ġodda (karozzi, trakkijiet, u vetturi għoljin u tqal) fuq diversi rotot tal-anqas mit-territorju taż-ŻEE u lejh.

Fit-tweġibiet rispettivi tagħhom fid-DO, il-partijiet ikkonfermaw skont l-Artikolu 10a(3) tar-Regolament (KE) Nru 773/2004 li d-DO kienet tirrefletti l-kontenuti tas-sottomissjonijiet ta’ riżolviment.

L-abbozz ta’ deċiżjoni ssib li l-partijiet kisru l-Artikolu 101 tal-TFUE u l-Artikolu 53 tal-Ftehim ŻEE billi pparteċipaw fi ksur uniku u kontinwu li jikkonsisti minn koordinazzjoni tal-prezzijiet u l-allokazzjoni ta’ klijenti fir-rigward tal-forniment ta’ trasport f’baħar fond ta’ vetturi bil-mutur ġodda (karozzi, trakkijiet u vetturi għoljin u tqal) fuq diversi rotot mit-territorju taż-ŻEE u lejh. Il-ksur min-naħa tal-ħames impriżi msemmijin hawn fuq instab li beda fit-18 ta’ Ottubru 2006, u li rispettivament baqa’ għaddej sal-24 ta’ Mejju 2012 f’dak li għandu x’jaqsam mal-MOL u sas-6 ta’ Settembru 2012 għall-erba’ impriżi l-oħrajn imsemmija hawn fuq.

Skont l-Artikolu 16 tad-Deċiżjoni 2011/695/UE, eżaminajt jekk l-abbozz ta’ deċiżjoni jittrattax biss l-oġġezzjonijiet li l-partijiet ingħataw l-opportunità juru l-fehmiet tagħhom dwarhom. Ikkonkludejt li dan seħħ.

Fid-dawl ta’ dan ta’ hawn fuq, u b’kunsiderazzjoni li l-partijiet ma indirizzawli l-ebda talba jew ilment (9), inqis li l-partijiet kellhom l-opportunità jeżeritaw id-drittijiet proċedurali tagħhom fil-proċedimenti ta’ dan il-każ.

Brussell, id-19 ta’ Frar 2018. Wouter WILS

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni (ĠU L 275, 20.10.2011, p. 29).

(2) Ir-Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU L 1, 4.1.2003, p. 1).

(3) Ir-Regolament tal-Kummissjoni (KE) numru 773/2004 tas-7 ta’ April 2004 dwar it-tmexxija ta’ proċeduri mill-Kummissjoni skont l-Artikolu 81 sa 82 tat-Trattat tal-KE (ĠU L 123, 27.4.2004, p. 18).

(4) Mitsui O.S.K. Lines, Ltd., Mitsui O.S.K. (Europe Africa), Ltd. (l-isem preċedenti matul il-perjodu kollu tal-ksur: Mitsui O.S.K. Bulk Shipping (Europe) Ltd.) u Nissan Motor Car Carrier Co., Ltd. (flimkien imsemmija “MOL”).

(5) Kawasaki Kisen Kaisha, Ltd. (“‘K’ Line”).

(6) Nippon Yusen Kabushiki Kaisha (“NYK”)

(7) Wallenius Wilhemsen Logistics AS, EUKOR Car Carriers, Inc., Wallenius Logistics AB, Wilhemsen Ships Holding Malta Limited, Wallenius Lines AB u Wallenius Wilhelmsen Logistics ASA (isem preċedenti: Wilh. Wilhemsen ASA) (flimkien imsemmija “l-impriża WWL u EUKOR”).

(8) Compañia Sudamericana de Vapores S.A. (“CSAV”).

(9) Skont l-Artikolu 15(2) tad-Deċiżjoni 2011/695/UE, il-partijiet għall-proċedimenti f’każijiet ta’ kartelli li jinvolvu rwieħhom f’diskussjonijiet ta’ riżolviment f’konformità mal-Artikolu 10a tar-Regolament (KE) Nru 773/2004, fi kwalunkwe stadju tal-proċedura ta’ riżolviment jistgħu jikkonfermaw mal-uffiċjal tas-seduta li l-eżerċitar tad-drittijiet proċedurali tagħhom ikun żgurat. Ara wkoll il-paragrafu 18 tal-Avviż tal-Kummissjoni 2008/C 167/01 dwar il-mod ta’ proċedimenti ta’ riżolviment ta’ tilwim bil-għan li jiġu adottati Deċiżjonijiet skont l-Artikolu 7 u l-Artikolu 23 tar-Regolament tal-Kunsill (KE) Nru 1/2003 f’każijiet tal-kartelli (ĠU C 167, 2.7.2008, p. 1).